[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.10.2007

SEC(2007) 1238

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

συνοδευτικό στην Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 76/769/ΕΟΚ όσον αφορά τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων, 2-(2-μεθοξυαιθοξυ)αιθανόλης, 2-(2-βουτοξυαιθοξυ)αιθανόλης, διισοκυανικού μεθυλενοδιφαινυλίου, κυκλοεξανίου και νιτρικού αμμωνίου (τροποποίηση της οδηγίας 76/769/ΕΟΚ του Συμβουλίου) ΠΕΡΙΛΗΨΗ ΤΗΣ ΕΚΤΙΜΗΣΗΣ ΑΝΤΙΚΤΥΠΟΥ {COM(2007) 559 τελικό} {SEC(2007) 1237}

Επικεφαλής ΓΔ: Επιχειρήσεων και Βιομηχανίας

Άλλες εμπλεκόμενες υπηρεσίες: Περιβάλλον· Υγεία και Προστασία των Καταναλωτών· Απασχόληση και Κοινωνικές Υποθέσεις· Δικαιοσύνη, Ελευθερία και Ασφάλεια.

Προγραμματισμός ημερήσιας διάταξης ή αναφορά ΠΕ: 2007/ENTR/015

Ιστορικό

Η παρούσα περίληψη εκτίμησης αντικτύπου[1] συνοδεύει την πρόταση απόφασης για τροποποίηση της οδηγίας 76/769/EΟΚ όσον αφορά τους περιορισμούς κυκλοφορίας στην αγορά και χρήσης μερικών επικινδύνων ουσιών και παρασκευασμάτων.

Τέσσερις από τις ουσίες [2-(2-μεθοξυαιθοξυ)αιθανόλη (DEGME), 2-(2- βουτοξυαιθοξυ)αιθανόλη (DEGBE), διισοκυανικό μεθυλενοδιφαινύλιο (MDI) και κυκλοεξάνιο] εκτιμήθηκαν ως προς τους κινδύνους για την ανθρώπινη υγεία και το περιβάλλον, σύμφωνα με τον κανονισμό (EΟΚ) αριθ. 793/93 για την αξιολόγηση και τον έλεγχο των κινδύνων από τις υπάρχουσες ουσίες. Εντοπίστηκαν κίνδυνοι για την υγεία των καταναλωτών από τη χρήση ορισμένων προϊόντων που περιέχουν αυτές τις ουσίες, και η στρατηγική περιορισμού του κινδύνου που συνιστάται βάσει του κανονισμού αφορά τους περιορισμούς κυκλοφορίας στην αγορά και χρήσης βάσει της οδηγίας 76/769/EΟΚ. Η παρούσα εκτίμηση αντικτύπου τελειοποιεί αυτές τις συστάσεις και συνηγορεί υπέρ μιας νομοθετικής πρότασης.

Το νιτρικό αμμώνιο δεν αποτελεί ουσία προτεραιότητας βάσει του κανονισμού (ΕΚ) αριθ. 793/93. Εντούτοις, έχουν προσδιοριστεί κίνδυνοι έκρηξης όταν χρησιμοποιείται σε υψηλές συγκεντρώσεις στα λιπάσματα. Οι κίνδυνοι αυτοί πρέπει να αντιμετωπιστούν σε ολόκληρη την ΕΕ.

Διαδικαστικα θεματα και διαβουλευση με τους ενδιαφερομενους

Το σχέδιο πρότασης συζητήθηκε επανειλημμένα σε συνεδριάσεις της ομάδας εργασίας της Επιτροπής για την οδηγία 76/769/EΟΚ, στις οποίες συμμετείχαν εκπρόσωποι του CEFIC (Ευρωπαϊκό Συμβούλιο Χημικών Βιομηχανιών). Ζητήθηκε και η γνώμη της BEUC (Eυρωπαϊκή Οργάνωση Καταναλωτών).

Το θέμα του νιτρικού αμμωνίου συζητήθηκε στο πλαίσιο ομάδας εργασίας της Επιτροπής για τα λιπάσματα. Τα κράτη μέλη και ο κλάδος, εκπροσωπούμενος από την Ευρωπαϊκή Ένωση Παραγωγών Λιπασμάτων, συμφώνησαν ότι όλα τα λιπάσματα νιτρικού αμμωνίου με υψηλή περιεκτικότητα σε άζωτο πρέπει να συμμορφώνονται με τις εναρμονισμένες απαιτήσεις ασφάλειας της ΕΕ και ότι πρέπει να χρησιμοποιείται η οδηγία 76/769/ΕΟΚ (για να καλύπτονται τα λιπάσματα σε επίπεδο ΕΕ και σε εθνικό επίπεδο).

Για να αποφευχθεί κάθε τυχόν νομική επικάλυψη ή διαφορές, εξετάστηκαν και άλλα νομοθετικά κείμενα όπως η οδηγία για τη γενική ασφάλεια των προϊόντων, ο κανονισμός για τα λιπάσματα, οι οδηγίες για την ταξινόμηση, συσκευασία και επισήμανση των επικίνδυνων ουσιών και παρασκευασμάτων, καθώς και η οδηγία για τις οδικές μεταφορές επικίνδυνων προϊόντων.

Ορισμοσ του προβληματοσ και στοχοι της πρωτοβουλιασ πολιτικησ

Από τις εκτιμήσεις κινδύνου για τις ουσίες DEGME, DEGBE, MDI και κυκλοεξάνιο εντοπίστηκαν κίνδυνοι για τους καταναλωτές από ορισμένες εφαρμογές και χρήσεις, κυρίως μετά από έκθεση δια του δέρματος και δια της εισπνοής. Για το νιτρικό αμμώνιο, υπάρχει κίνδυνος έκρηξης όταν η ουσία χρησιμοποιείται σε υψηλές συγκεντρώσεις σε λιπάσματα. Για καμία από τις ουσίες δεν εντοπίστηκαν κίνδυνοι για το περιβάλλον. Τα προβλήματα που πρέπει να αντιμετωπιστούν είναι τα εξής:

- DEGME: κίνδυνοι για την υγεία των καταναλωτών κατά τη χρήση της DEGME σε χρώματα ή σε αποξεστικά χρωμάτων.

- DEGBE: κίνδυνοι για την υγεία των καταναλωτών κατά τη χρήση της DEGBE σε εφαρμογές χρωμάτων με ψεκασμό. Έχει οριστεί ότι, στα χρώματα ψεκασμού, το όριο ασφαλούς συγκέντρωσης της DEGBE είναι 3%. Για τα λοιπά χρώματα δεν εντοπίστηκε κίνδυνος για τους καταναλωτές.

- MDI: κίνδυνοι για τους καταναλωτές από την περιεκτικότητα σε MDI ορισμένων προϊόντων που πωλούνται στο ευρύ κοινό.

- Κυκλοεξάνιο: κίνδυνοι για τους καταναλωτές από τη χρήση του κυκλοεξανίου σε κόλλες με βάση το νεοπρένιο που χρησιμοποιούνται για την τοποθέτηση ταπήτων σε μεγάλες επιφάνειες πατωμάτων.

- Νιτρικό αμμώνιο: τα λιπάσματα με υψηλή περιεκτικότητα σε άζωτο που πληρούν τις απαιτήσεις ασφάλειας πέραν εκείνων που ορίζονται σε επίπεδο ΕΕ ενδέχεται να μην είναι εξίσου ασφαλή για τους αγρότες και τους διανομείς στο εσωτερικό της ΕΕ. Τα λιπάσματα με υψηλή περιεκτικότητα σε άζωτο μπορούν επίσης να χρησιμοποιηθούν παράνομα για την παρασκευή εκρηκτικών.

Στόχος της πρότασης είναι να περιοριστούν ή να εξαλειφθούν οι κίνδυνοι που εντοπίστηκαν.

Δικαιωμα δρασησ της Επιτροπήσ

Η οδηγία 76/769/EΟΚ του Συμβουλίου επιδιώκει τη θέσπιση εναρμονισμένων κανόνων ώστε να επιτευχθεί υψηλό επίπεδο προστασίας της ανθρώπινης υγείας και του περιβάλλοντος σε ολόκληρη την Κοινότητα και να αποφευχθούν οι διαφορές μεταξύ εθνικών νομοθεσιών που ενδέχεται να δημιουργήσουν εμπόδια στο ενδοκοινοτικό εμπόριο. Αυτό δεν είναι δυνατό να επιτευχθεί με τη μεμονωμένη δράση των κρατών μελών. Δεδομένου ότι τα προβλήματα που εντοπίστηκαν συναντώνται σε όλα τα κράτη μέλη, η δράση σε κοινοτικό επίπεδο είναι ο αποτελεσματικότερος και αναλογικότερος τρόπος για την εξάλειψη ή τον περιορισμό των εντοπισθέντων κινδύνων.

Συγκριση των διαφορων επιλογων πολιτικων για την επιτευξη των στοχων

Στις διάφορες εναλλακτικές επιλογές για την επίτευξη των επιδιωκόμενων στόχων συνεκτιμώνται οι ισχύουσες καταστάσεις στην αγορά για τις διάφορες χημικές ουσίες, οι πραγματικές χρήσεις των ουσιών αυτών και οι πιο πρόσφατες πληροφορίες από τον κλάδο και τις αρμόδιες αρχές των κρατών μελών που έχουν κοινοποιηθεί στην Επιτροπή.

DEGME | Αποτελεσματικότητα | Αποδοτικότητα |

Καμία δράση | Πολύ χαμηλή: Οι κίνδυνοι για την υγεία των καταναλωτών δεν περιορίζονται. Τα κράτη μέλη ενδέχεται να θεσπίσουν αποκλίνοντες κανόνες με δυσμενείς επιπτώσεις στην εσωτερική αγορά. | Χαμηλή: Χωρίς πρόσθετο κόστος για τον κλάδο, αλλά οι στόχοι δεν θα επιτευχθούν. |

Προαιρετική δράση από τον κλάδο | Πολύ χαμηλή: Δυσκολίες στην κατάρτιση προαιρετικής συμφωνίας με όλα τα μέρη και στην παρακολούθηση των ΜΜΕ καθώς και των εισαγωγών. Η υγεία των καταναλωτών δεν εξασφαλίζεται. | Μέση: Το διοικητικό κόστος που επωμίζεται ο κλάδος για τη δημιουργία, την επιβολή και την παρακολούθηση μιας προαιρετικής δέσμευσης μπορεί να είναι σημαντικό. |

Πρόσθετες οδηγίες χρήσης για τα προϊόντα που περιέχουν DEGME «Μόνο για επαγγελματική χρήση» | Μέση: Θα αποθαρρύνει τους καταναλωτές από το να χρησιμοποιούν τέτοια προϊόντα στην περίπτωση που έχουν πρόσβαση σε προϊόντα που προορίζονται μόνο για επαγγελματική χρήση. | Χαμηλή: Πρόσθετο κόστος για τις επιχειρήσεις λόγω της επισήμανσης όλων των προϊόντων, χωρίς οφέλη για την υγεία των καταναλωτών, δεδομένου ότι τα προϊόντα πωλούνται ήδη με διάφορους τρόπους στους καταναλωτές και στους επαγγελματίες. |

Ολική απαγόρευση χρήσης από τους καταναλωτές | Υψηλή: Τα χρώματα και τα αποξεστικά χρωμάτων που περιέχουν DEGME δεν θα μπορούσαν να επανεμφανιστούν στην αγορά της ΕΕ. Η προστασία της υγείας των καταναλωτών εξασφαλίζεται. | Υψηλή: Χωρίς πρόσθετο κόστος για τις επιχειρήσεις, δεδομένου ότι τα χρώματα και τα αποξεστικά χρωμάτων που περιέχουν DEGME δεν κυκλοφορούν στην αγορά της ΕΕ για χρήση από τους καταναλωτές. |

DEGBE | Αποτελεσματικότητα | Αποδοτικότητα |

Καμία δράση | Πολύ χαμηλή: Οι κίνδυνοι για την υγεία των καταναλωτών δεν περιορίζονται. Τα κράτη μέλη ενδέχεται να θεσπίσουν αποκλίνοντες κανόνες με δυσμενείς επιπτώσεις στην εσωτερική αγορά. | Χαμηλή: Χωρίς πρόσθετο κόστος για τον κλάδο, αλλά οι στόχοι δεν θα επιτευχθούν. |

Προαιρετική δράση από τον κλάδο | Πολύ χαμηλή: Δυσκολίες για την επίτευξη συμφωνίας με τη συμμετοχή μεγάλων και μικρομεσαίων επιχειρήσεων, καθώς και για τις εισαγωγές. Η υγεία των καταναλωτών δεν εξασφαλίζεται. | Μέση: Το διοικητικό κόστος που επωμίζεται ο κλάδος για τη δημιουργία, την επιβολή και την παρακολούθηση μιας προαιρετικής δέσμευσης μπορεί να είναι σημαντικό. |

Πρόσθετες οδηγίες χρήσης για ορισμένα χρώματα που περιέχουν DEGBE «Να μην εφαρμόζεται με ψεκασμό» στα χρώματα που δεν κυκλοφορούν σε συσκευασία ψεκασμού και περιέχουν DEGBE σε ποσοστό άνω του 3% «Μόνο για επαγγελματική χρήση» για τα χρώματα ψεκασμού που περιέχουν DEGBE σε ποσοστό άνω του 3% | Υψηλή: Οι καταναλωτές προειδοποιούνται να μην εφαρμόζουν με ψεκασμό τα χρώματα που περιέχουν >3% DEGBE. Μέση: Θα αποθαρρύνει τους καταναλωτές από το να χρησιμοποιούν τέτοια προϊόντα στην περίπτωση που έχουν πρόσβαση σε προϊόντα που προορίζονται μόνο για επαγγελματική χρήση. | Μέση: Οι επιχειρήσεις αναλαμβάνουν κάποιο πρόσθετο κόστος για την αλλαγή στην επισήμανση των προϊόντων, το οποίο μπορεί να μειωθεί εφόσον προβλεφθεί μεγαλύτερη μεταβατική περίοδος. Χαμηλή: Πρόσθετο κόστος για τις επιχειρήσεις λόγω της επισήμανσης όλων των προϊόντων, χωρίς οφέλη για την υγεία των καταναλωτών, δεδομένου ότι τα προϊόντα πωλούνται ήδη με διάφορους τρόπους στους καταναλωτές και στους επαγγελματίες. |

Όριο 3% για τη συγκέντρωση DEGBE στα χρώματα ψεκασμού | Υψηλή: Το όριο 3% για τη συγκέντρωση DEGBE στα χρώματα ψεκασμού εξαλείφει τους κινδύνους για τους καταναλωτές. | Υψηλή: Πολύ χαμηλό κόστος λόγω της απόσυρσης ή της αλλαγής σύστασης των ολιγάριθμων υπόλοιπων χρωμάτων ψεκασμού που περιέχουν DEGBE σε ποσοστό άνω του 3%. |

Ολική απαγόρευση των χρωμάτων ψεκασμού που περιέχουν DEGBE για χρήση από τους καταναλωτές | Υψηλή: Τα χρώματα ψεκασμού με DEGBE δεν θα είναι πλέον διαθέσιμα και η υγεία των καταναλωτών θα εξασφαλίζεται. | Πολύ χαμηλή: Η απόσυρση ή η αλλαγή σύστασης όλων των χρωμάτων ψεκασμού που περιέχουν DEGBE είναι δαπανηρή. Ζημία στον κύκλο εργασιών και μείωση της απασχόλησης για τις επιχειρήσεις που δεν είναι σε θέση να αντικαταστήσουν τη DEGBE στη σύσταση των προϊόντων τους. |

MDI | Αποτελεσματικότητα | Αποδοτικότητα |

Καμία δράση | Πολύ χαμηλή: Οι δυνητικοί κίνδυνοι για την υγεία των καταναλωτών δεν περιορίζονται. Τα κράτη μέλη ενδέχεται να θεσπίσουν αποκλίνοντες κανόνες με δυσμενείς επιπτώσεις στην εσωτερική αγορά. | Χαμηλή: Χωρίς πρόσθετο κόστος για τον κλάδο, αλλά οι στόχοι δεν θα επιτευχθούν. |

Προαιρετική δράση από τον κλάδο | Πολύ χαμηλή: Δυσκολίες στην επίτευξη συμφωνίας με όλα τα μέρη (ιδίως επειδή δεν υπάρχουν εναλλακτικές λύσεις για όλες τις εφαρμογές) και στην παρακολούθηση των μικρών και μεσαίων επιχειρήσεων, καθώς και των εισαγωγών. Η υγεία των καταναλωτών δεν εξασφαλίζεται. | Μέση: Το διοικητικό κόστος που επωμίζεται ο κλάδος για τη δημιουργία, την επιβολή και την παρακολούθηση μιας προαιρετικής δέσμευσης μπορεί να είναι σημαντικό. |

Kατάλληλος ΑΕΠ που πωλείται μαζί με τα προϊόντα που περιέχουν MDI ΑΕΠ για το δέρμα (γάντια) ΑΕΠ για την αναπνοή (μάσκες) | Υψηλή έως μέση: Η συστηματική χρήση γαντιών μειώνει σημαντικά την έκθεση δια του δέρματος. Η συμπερίληψη ζεύγους γαντιών στα προϊόντα είναι αποτελεσματικότερη από μια απλή ένδειξη στην επισήμανση. Χαμηλή: Οι καταναλωτές δεν θα χρησιμοποιήσουν μάσκα για μικρό χρονικό διάστημα εφαρμογής και δεν θα αγοράσουν ακριβές αποτελεσματικές μάσκες. | Υψηλή: Τα γάντια από πολυαιθυλένιο είναι φθηνότερα (0,15 € ανά δοχείο) και πιο άνετα στη χρήση απ’ ό,τι τα γάντια από νιτρίλιο (3,5 €) ή από νεοπρένιο (10 €) και επαρκούν για την αποτελεσματική προστασία των καταναλωτών. Το συνολικό κόστος για τη συμπερίληψη γαντιών από πολυαιθυλένιο ανέρχεται μόνο σε περίπου 2% του κόστους παραγωγής. Πολύ χαμηλή: Η υποχρέωση χρήσης μάσκας δεν είναι ανάλογη προς τη συχνότητα (χρονική περίοδο) χρήσης των προϊόντων που περιέχουν MDI ούτε προς τη συνολική έκθεση. Οι πλέον αποτελεσματικές μάσκες κοστίζουν περίπου 70 € (δηλ. έως και 10 φορές ακριβότερα από ένα περιέκτη αφρού ενός συστατικού. |

Kατάλληλες οδηγίες χρήσης για τα προϊόντα που περιέχουν MDI «Mπορεί να προκαλέσει αλλεργική αντίδραση σε άτομα ήδη ευαισθητοποιημένα σε διισοκυανικές ενώσεις εκτός του MDI» «Mπορεί να προκαλέσει συμπτώματα άσθματος σε άτομα που πάσχουν από άσθμα» «Mπορεί να προκαλέσει δερματική αντίδραση σε άτομα με δερματικά προβλήματα» «Αν ο εξαερισμός είναι ανεπαρκής, να χρησιμοποιηθεί μάσκα με φίλτρο προστασίας από επιβλαβή αέρια (δηλ. μάσκα τύπου EN 14387:2004 με φίλτρο τύπου A1)» | Μέση: Οι ειδικές οδηγίες ενημερώνουν και προστατεύουν τους καταναλωτές κατά τη χρήση προϊόντων που περιέχουν MDI. Η προειδοποίηση για χρήση μάσκας υπό συνθήκες ανεπαρκούς εξαερισμού θα ενθαρρύνει τους καταναλωτές να βελτιώσουν τον εξαερισμό και θα εξασφαλίσει ότι οι επαγγελματίες θα χρησιμοποιούν μάσκα όποτε αυτό επιβάλλεται. | Υψηλή: Οι επιχειρήσεις θα επωμιστούν κάποιο πρόσθετο κόστος λόγω της αλλαγής στην επισήμανση. Οι επιπτώσεις μπορούν να περιοριστούν αν προβλεφθεί μεγαλύτερη μεταβατική περίοδος. |

Ολική απαγόρευση χρήσης από τους καταναλωτές | Υψηλή: Οι κίνδυνοι από τα προϊόντα που περιέχουν MDI για τους καταναλωτές θα εκλείψουν. | Πολύ χαμηλή: Η απαγόρευση των προϊόντων που περιέχουν MDI δεν είναι ανάλογη προς τους κινδύνους για τους καταναλωτές. Οι άμεσες ζημίες από την απαγόρευση όλων των προϊόντων που περιέχουν MDI θα ανέλθουν σε κύκλο εργασιών 200 περίπου εκατ. € για το σύνολο της αλυσίδας παραγωγής. Απώλεια περίπου 100 θέσεων εργασίας σε επιχειρήσεις μεταποίησης και περαιτέρω απώλειες θέσεων εργασίας στα καταστήματα πώλησης προϊόντων για μαστορέματα. Υπάρχουν μερικά υποκατάστατα του MDI αλλά δεν καλύπτουν όλες τις χρήσεις και έχουν κατώτερες επιδόσεις από το MDI. |

Κυκλοεξάνιο | Αποτελεσματικότητα | Αποδοτικότητα |

Καμία δράση | Πολύ χαμηλή: Οι δυνητικοί κίνδυνοι για την υγεία των καταναλωτών δεν περιορίζονται. Τα κράτη μέλη ενδέχεται να θεσπίσουν αποκλίνοντες κανόνες με δυσμενείς επιπτώσεις στην εσωτερική αγορά. | Χαμηλή: Χωρίς πρόσθετο κόστος για τον κλάδο, αλλά οι στόχοι δεν θα επιτευχθούν. |

Προαιρετική δράση από τον κλάδο | Πολύ χαμηλή: Δυσκολίες για την επίτευξη συμφωνίας για προαιρετική δράση με όλες τις σχετικές επιχειρήσεις και δυσκολίες για την παρακολούθηση των μικρών και μεσαίων επιχειρήσεων, καθώς και των εισαγωγών. Η υγεία των καταναλωτών δεν εξασφαλίζεται. | Μέση: Το διοικητικό κόστος που επωμίζεται ο κλάδος για τη δημιουργία, την επιβολή και την παρακολούθηση μιας προαιρετικής δέσμευσης μπορεί να είναι σημαντικό. |

Υποχρεωτική μείωση του μεγέθους της συσκευασίας | Μέση: Η μείωση του μεγέθους της συσκευασίας σε 650 g θα περιορίσει την έκταση της επιφάνειας κατά την εφαρμογή και την έκθεση. | Μέση έως υψηλή: Η οριακή τιμή των 650 g δεν προξενεί αξιοσημείωτη οικονομική επιβάρυνση του κλάδου. Θα υπάρξει ανάγκη συμπλήρωσης του μέτρου με κατάλληλες οδηγίες στην επισήμανση. |

Προσθήκη οδηγιών κατάλληλου χειρισμού και χρήσης στη συσκευασία «Να μη χρησιμοποιείται για τοποθέτηση ταπήτων» «Να μη χρησιμοποιείται υπό συνθήκες ανεπαρκούς εξαερισμού» | Μέση: Οι ειδικές προειδοποιήσεις θα αποθαρρύνουν τους καταναλωτές από τη χρήση κόλλας με βάση το νεοπρένιο που περιέχουν κυκλοεξάνιο υπό συνθήκες ανεπαρκούς εξαερισμού και για την τοποθέτηση ταπήτων. | Υψηλή: Κάποιο πρόσθετο κόστος για τον κλάδο, λόγω της αλλαγής στην επισήμανση. Οι επιπτώσεις αυτού του κόστους μπορούν να περιοριστούν, αν προβλεφθεί μεγαλύτερη μεταβατική περίοδος. |

Ολική απαγόρευση χρήσης από τους καταναλωτές | Υψηλή: Πλήρης προστασία της υγείας των καταναλωτών. | Χαμηλή: Υψηλό κόστος, δεδομένου ότι σήμερα δεν υπάρχουν εναλλακτικά υποκατάστασης του κυκλοεξανίου, ιδίως για εφαρμογές μικρής κλίμακας όπως η επιδιόρθωση υποδημάτων. |

Νιτρικό αμμώνιο | Αποτελεσματικότητα | Αποδοτικότητα |

Καμία δράση | Πολύ χαμηλή: Οι κίνδυνοι που προσδιορίστηκαν δεν μειώνονται. | Χαμηλή: Χωρίς πρόσθετο κόστος για τις επιχειρήσεις αλλά και χωρίς οφέλη. |

Προαιρετική δράση από τον κλάδο | Πολύ χαμηλή: Η προαιρετική συμμόρφωση με τα πρότυπα ασφάλειας του κανονισμού (ΕΚ) αριθ. 2003/2003 είναι ήδη δυνατή, αλλά δεν χρησιμοποιείται πάντα. Δυσκολίες για την παρακολούθηση των μικρών και μεσαίων επιχειρήσεων και για τις εισαγωγές. | Χαμηλή: Δυσκολία εφαρμογής λόγω του κατακερματισμένου χαρακτήρα των προμηθειών του κλάδου. Το διοικητικό κόστος που επωμίζεται ο κλάδος για τη δημιουργία, την επιβολή και την παρακολούθηση μιας προαιρετικής δέσμευσης μπορεί να είναι σημαντικό. |

Μείωση της περιεκτικότητας σε άζωτο όλων των λιπασμάτων νιτρικού αμμωνίου (ΑΝ) | Υψηλή: Η προσθήκη ανθρακικού ασβεστίου ή ανθρακικού μαγνησίου θα μειώσει την περιεκτικότητα σε ΑΝ κάτω από το αναγνωρισμένο ασφαλές όριο του 28%, για να αποφεύγεται ο κίνδυνος έκρηξης. | Χαμηλή: Πρόσθετο κόστος της τάξης του 10% για τη μεταφορά και την αποθήκευση λόγω των αδρανών ουσιών. Χωρίς όφελος, δεδομένου ότι τα περισσότερα εδάφη δεν χρειάζονται πρόσθετα ανθρακικά άλατα. |

Κυκλοφορία στην αγορά λιπασμάτων με περιεκτικότητα σε άζωτο >28% μόνον εφόσον πληρούν τις απαιτήσεις ασφάλειας του κανονισμού (EΚ) αριθ. 2003/2003 και περιορισμός της περιεκτικότητας σε άζωτο <20% για χρήση από καταναλωτές | Υψηλή: Οι κίνδυνοι ακούσιας έκρηξης περιορίζονται αποτελεσματικά καθότι όλα τα λιπάσματα θα πληρούν την εναρμονισμένη προδιαγραφή ασφάλειας του κανονισμού (ΕΚ) αριθ. 2003/2003. Μόνον οι επαγγελματίες θα έχουν πρόσβαση σε λιπάσματα που είναι δυνατό να χρησιμοποιηθούν για παράνομους σκοπούς. | Υψηλή: Μικρό πρόσθετο κόστος για την τροποποίηση της σύνθεσης και των ιδιοτήτων των λιπασμάτων και για απόδειξη της συμμόρφωσης με τη δοκιμή εκρηκτικότητας. Αμελητέα ζημία ως προς τις πωλήσεις στο ευρύ κοινό, που θα αντισταθμιστεί με τις πωλήσεις άλλων τύπων λιπάσματος. |

Συμπερασματα

- DEGME

Η ολική απαγόρευση της κυκλοφορίας στην αγορά των χρωμάτων και των αποξεστικών χρωμάτων που περιέχουν DEGME για χρήση από τους καταναλωτές είναι ένα αποτελεσματικό και αποδοτικό μέτρο για την εξάλειψη των κινδύνων για τους καταναλωτές. Από τη διενεργηθείσα ανάλυση δεν προκύπτει πρόσθετο κόστος για τον κλάδο και, επομένως, το μέτρο αυτό θα είναι ανάλογο.

- DEGBE

Ο καθορισμός οριακής τιμής 3% για τη DEGBE στα χρώματα σε συσκευασία ψεκασμού που πωλούνται στο ευρύ κοινό είναι ένα αποτελεσματικό και αποδοτικό μέτρο για την εξάλειψη των κινδύνων για τους καταναλωτές. Tο μέτρο αυτό δεν θα επιβαρύνει με υψηλό κόστος τον κλάδο καθότι η περιεκτικότητα σε DEGBE των περισσότερων χρωμάτων σε συσκευασία ψεκασμού είναι ήδη ίση ή μικρότερη του 3%. Με την πρόσθετη οδηγία «Να μην εφαρμόζεται με ψεκασμό» σε όλα τα άλλα χρώματα που περιέχουν DEGBE σε ποσοστό άνω του 3% θα αποτραπεί η λανθασμένη χρήση από τους καταναλωτές. Το κόστος που θα επωμιστεί ο κλάδος για την αλλαγή της επισήμανσης είναι περιορισμένο και μπορεί να μειωθεί εφόσον προβλεφθεί μεγαλύτερη μεταβατική περίοδος. Κατά συνέπεια, αυτό το μέτρο θα είναι ανάλογο.

- MDI

Η απαίτηση να συνοδεύονται όλα τα προϊόντα που περιέχουν MDI και πωλούνται στο ευρύ κοινό με γάντια από πολυαιθυλένιο και ειδικές προειδοποιήσεις και οδηγίες χρήσης είναι ένα αποτελεσματικό και αποδοτικό μέτρο περιορισμού των κινδύνων για την υγεία των καταναλωτών. Οι καταναλωτές μπορούν να περιορίσουν την έκθεση διά του δέρματος, ενώ θα είναι σωστά πληροφορημένοι ώστε να αποφεύγονται λάθη κατά την εφαρμογή των προϊόντων που πειρέχουν MDI. Το κόστος των γαντιών από πολυαιθυλένιο είναι χαμηλό σε σύγκριση με την τιμή του προϊόντος και το κόστος που συνεπάγεται η αλλαγή της επισήμανσης μπορεί να μειωθεί εφόσον προβλεφθεί μεγαλύτερη μεταβατική περίοδος. Κατά συνέπεια, αυτά τα μέτρα θα είναι ανάλογα.

Στο πλαίσιο της ομάδας εργασίας της Επιτροπής για την οδηγία 76/769/EΟΚ συμφωνήθηκε ότι πρέπει να διεξαχθεί μελέτη προκειμένου να συγκεντρωθούν περισσότερα δεδομένα για πιθανές περιπτώσεις αναπνευστικής αλλεργίας λόγω προϊόντων που περιέχουν MDI. Με βάση τα αποτελέσματα αυτής της μελέτης θα εξεταστεί η ενδεχόμενη λήψη περαιτέρω μέτρων προστασίας αν οι κίνδυνοι για τους καταναλωτές επιβεβαιωθούν.

- Κυκλοεξάνιο

Η πρόσθετη επισήμανση «Να μη χρησιμοποιείται για τοποθέτηση ταπήτων» και «Να μη χρησιμοποιείται υπό συνθήκες ανεπαρκούς εξαερισμού» καθώς και η μείωση του μεγέθους της συσκευασίας σε 650 g για τις κόλλες με βάση το νεοπρένιο που περιέχουν κυκλοεξάνιο και πωλούνται στο ευρύ κοινό είναι αποτελεσματικά και αποδοτικά μέτρα περιορισμού των κινδύνων για τους καταναλωτές. Το κόστος που θα επωμιστεί ο κλάδος για την αλλαγή της επισήμανσης δεν είναι πολύ υψηλό και μπορεί να μειωθεί εφόσον προβλεφθεί μεγαλύτερη μεταβατική περίοδος. Κατά συνέπεια, αυτά τα μέτρα θα είναι ανάλογα.

- Νιτρικό αμμώνιο (ΑΝ)

Ο περιορισμός της κυκλοφορίας στην αγορά των λιπασμάτων νιτρικού αμμωνίου με υψηλή περιεκτικότητα σε άζωτο (>28%) κατά τρόπον ώστε να πρέπει να πληρούνται οι απαιτήσεις ασφάλειας του κανονισμού (EΚ) αριθ. 2003/2003 είναι ο αποτελεσματικότερος και αποδοτικότερος τρόπος προκειμένου να εξασφαλίζεται ότι όλα τα λιπάσματα ΑΝ θα συμμορφώνονται με τα εναρμονισμένα πρότυπα ασφάλειας. Στο ευρύ κοινό θα πωλούνται μόνο λιπάσματα που περιέχουν <20% άζωτο. Η ζημία ως προς τις πωλήσεις θα είναι αμελητέα. Κατά συνέπεια, αυτό το μέτρο θα είναι ανάλογο.

Παρακολουθηση και αξιολογηση

Τα κράτη μέλη διαθέτουν απόλυτα καθιερωμένους μηχανισμούς και έχουν διορίσει υπεύθυνες αρχές για την παρακολούθηση της συμμόρφωσης με τους περιορισμούς της οδηγίας 76/769/EΟΚ. Οι ίδιες αυτές δομές μπορούν να χρησιμοποιηθούν στο πλαίσιο του κανονισμού (EΚ) αριθ. 1907/2006 για την παρακολούθηση της συμμόρφωσης με τους νέους περιορισμούς της παρούσας πρότασης, έτσι ώστε να μην προκληθεί σημαντικός διοικητικός φόρτος.

[1] Το πλήρες κείμενο στην αγγλική γλώσσα δημοσιεύεται στο δικτυακό τόπο: http://ec.europa.eu/enterprise/chemicals/studies_en.htm